Kázeň z ev. Služieb Božích v Bratislave (Lamač), 4. nedeľa po Veľkej noci (Kantate), 7. 5. 2023, 10.00; ES 129, 360, 355, Žalm 119, 59 - 62; 146 - 149

Žalm 119, 54: „*Ustanovenia Tvoje sú mi piesňami*

 *v príbytku môjho putovania.“*

**Milí bratia a milé sestry!**

Uplynulá 3. nedeľa po Veľkej noci Jubilate (Plesajte) a dnešná 4. nedeľa po Veľkej noci Kantate (Spievajte) – obe zdôrazňujú oslavu Pána Boha. Pripomínajú **vzácny dar, ktorý máme v duchovných piesňach.** Ľudia predošlých generácií to dobre vedeli. Mnohí z nich **ráno čo ráno** – pred tým, ako si takpovediac „zaviazali šnúrky“, ako si „na chrbát nasadili batohy starostí“ a vydali sa na cestu, nevediac, čo všetko ich v novom dni postretne – **spievali:** ***S Bohem já chci začíti, Jemuž buď chvála čest*** (Zpěvník evangelický /Zp/ 746; Evanjelický spevník (ES/ 385). Alebo: ***Bože Otče buď pochválen, Žes nám dal tento dnešní den*** (Zp 721; ES 368).

Podobne večer sa slovami piesní vkladali do Božej ochrany: ***Den uchádzí, Můj Jezu Ty buď s námi*** (Zp 778; ES 414), či ***Pane dnů a Pane nocí, Duše má na Tě čeká*** (Zp 788; ES 430). – V Božom mene, s duchovnou piesňou na perách vstupovali do dňa a s ňou – s vďakyvzdaním za Pánovu pomoc a prosbou o Jeho ochranu – deň končievali.

Napriek tomu, že oproti dobe našich predkov sa mnohé zmenilo, ani my nevieme, aké dlhé bude naše životné putovanie. Nevieme, akým výzvam a nebezpečenstvám budeme musieť čeliť.

Budúcnosť nepoznáme a čo vidíme, to neraz neteší. **Ľahšie a rýchlejšie ako odhodlanie aktívne sa popasovať s problémami, sa šíria malomyseľnosť a reptanie. Sme rýchlejší k slovám. Spravidla kritickým.** Zväčša ich vyslovujeme na nesprávnom mieste a často je to **len kritika bez vízie, ako ďalej. Oveľa pomalší sme k činom, k schopnosti dohodnúť sa.** Prispieva k tomu i „terén“ nášho putovania; problémov je príliš mnoho: zväčšujúce sa sociálne rozdiely, nezhody v štáte, rodinách i v cirkvi, nepokoje, vojny, prírodné katastrofy.

**Motivovať dnes spoločnosť i cirkev, aby napĺňali svoje poslanie, je drina. Našťastie**, máme niečo, čo nás dokáže povzbudiť, zdvihnúť nám náladu. **Aj dnes máme duchovné piesne**. Ony hovoria z duše človeka a vždy, keď u nás o niečo šlo, spievalo sa. Dnes okrem kostolov a koncertov sa spolu spieva azda už len na štadiónoch; tam znie: Nech Bože dá, nech Bože dá...

Kedysi husiti dokázali piesňou poraziť nepriateľské vojsko. Medzi našimi predkami bol popri Biblii vysoko cenený Tranovského kancionál – cirkevný spevník, piesne ktorého boli modlitbami, ktorými sa minulé generácie prihovárali k Pánu Bohu.

Vo vypätých chvíľach nášho putovania životom aj my **potrebujeme** **pieseň so silným obsahom, plnú viery a nádeje, ktorá dokáže ľudí spojiť, prebudiť v nich odvahu k pravde a statočnosť.** Takáto pieseň je radosťou a posilou, útechou i zbraňou. Biedni ľudia, ktorí nemajú takého piesne.

Vďaka Pánu Bohu, že ich máme! Stačí listovať naším Evanjelickým spevníkom (ES) a všímať si, koľko sily, útechy, koľko výzbroje proti malomyseľnosti a rezignácii je v textoch našich piesní. Spomeňme napr. pieseň č. 230: ***Boh sa o mňa stará***, alebo pieseň č. 456: ***Ježiši, Ty sám kliesni cestu nám***. Mohli by sme uviesť mnohé ďalšie – aj duchovné piesne súčasnej mladej generácie. Aspoň jedna z nich: ***Aj keby som sám v tomto svete žil,***

 ***aj keby som sám nevedel kadiaľ ísť.***

 ***Ty by si ma v tom nenechal a zomrieť za mňa šiel.***

 ***aj keby som žil na tomto svete len sám.***

***Tvoj kríž vidím už zdiaľky, Tvoje svetlo do mňa preniká,***

***Ty si ostrov, ani koniec sveta sa ma zrazu netýka.***

***Ty by si zomrel, aj z mŕtvych vstal,***

***aj keby som žil na tomto svete len sám.*** (Vlado Šimo)

Silné vyznanie!

Čítali sme zo 119. žalmu. Pre jeho autora je spev úplnou samozrejmosťou. Vyznáva, že **jeho *piesňami uprostred jeho putovania sú Hospodinove ustanovenia***, že **silou a radosťou, útechou i zbraňou mu je Božie slovo.** Ani v noci sa nelení rozpomínať na meno Hospodinove a Jeho zákon (Ž 119, 59 a 62 a 147 – 148). Teda nie je od Božieho slova odtrhnutý, nezabúda naň. To smie byť aj nám príkladom a inšpiráciou pre dôveru v Boha.

Je i nám Božie slovo – aj to obsiahnuté v duchovných piesňach – povzbudivou piesňou? Je nám silou, radosťou a útechou? Alebo si pri svojom putovaní žitím na Božie slovo nespomenieme a z nášho pohľadu sa nám tento ukazovateľ cesty životu vytráca?

**Bolo by zle, keby sa nám Božie slovo stalo iba zbožnou frázou, keby sme sa naň iba odvolávali, no v praxi by sme podľa neho nekonali.** Potom nemožno očakávať, že sa Božie slovo stane pre ľudí v našom okolí povzbudivou, posilňujúcou piesňou. Naopak, veľmi rýchlo by sa stalo protivnou pesničkou, ktorú spievajú pokrytci.

Veď **s radosťou spievať možno iba v atmosfére slobody.** Známa je filmová rozprávka zobrazujúca chudobného obuvníka, ktorý si šiel zaspievať do susednej – slobodnej krajiny.

Do kostola, ani k Bohu nechceme nikoho naháňať. Zato však pozývať k dôvere v Boha – intenzívne, no s láskou a v atmosfére slobody. **Hudba, osobitne duchovná pieseň dokáže osloviť. Avšak pieseň – ani pieseň Hospodinových ustanovení – sa nedá prikázať zhora. Pieseň sa nariadeniami zhora dá iba znechutiť.**

**Pieseň, ktorá je posilou a radosťou, útechou i zbraňou – tá plynie zo srdca, derie sa z neho sama – spontánne. Zmocní sa nás, takže spievame s nadšením.**

Môžu sa stať naším súčasníkom Hospodinove ustanovenia takouto piesňou? – Verím, že môžu. No nie na úradný pokyn zhora, ale **skrze naše presvedčivé, vierohodné svedectvo.** Prostredníctvom nášho životného štýlu, v ktorom je zrejmá radosť, nádej, pokora a milosrdenstvo. Vedomie, že navzdory všetkému čo sa so mnou a okolo mňa deje, predsa vyznávam: Boh sa o mňa stará (ES 230).

Ak druhí v našom zmýšľaní, hovorení i počínaní rozpoznajú tento zvláštny životný štýl, charakterizovaný radosťou, nádejou, pokorou a milosrdenstvom, potom sa Hospodinove ustanovenia môžu stať povzbudivou piesňou aj našim súčasníkom. **Naším poslaním je, aby sa Božie slovo stalo tou najkrajšou piesňou – najprv v našich srdciach – ale aby sme sa túto pieseň nehanbili „spievať“ ani pred druhými ľuďmi.**

 Nás, evanjelikov, nie je veľa. Avšak už štipka soli dokáže zmeniť chuť, trošku svetla zmeniť podmienky a kúsok kvasu zmeniť podstatu (veci). To, že nás je neveľa, nie je tragédia. Oveľa dôležitejšie je, aby z  našich životov bola **jasne čitateľná vierohodnosť, pravdivosť a nezištnosť. Čo to konkrétne znamená? Niekedy stačí povedať: Ja nejdem – keď všetci idú. Inokedy zas: Ja idem, ja to urobím – aj keď nejde nik. Ďalší raz stačí ísť s ostatnými a povzbudzovať – podopierať klesajúcich. Zase iný raz „naštartovať“ tých, ktorí spohodlneli, ktorí si mylne myslia, že už nikomu nechýbajú a nik ich nepotrebuje.** **Pieseň, duchovná pieseň dokáže osloviť.**

Hospodinove ustanovenia – Božie slovo je ostrejšie než dvojsečný meč (Židom 4, 12). Slovo, ktoré keby sa aj všetko pominulo, zostáva naveky (1. Petra 1, 24n). Kto tomuto verí, má  čo a o čom spievať. A **kto má čo spievať, ten napomáha k tomu, aby sa spoločenstvo cirkvi i národa stávalo živým.**

Ev. farár Friedrich von Bodelschwingh (1831 – 1910) povedal, že **„Nová pieseň sa rodí z Božích zázrakov: Betlehemu a Golgoty.“** Tento muž bol ťažko skúšaný. **Od Vianoc do „Troch kráľov“ mu zomreli všetky jeho štyri deti.** Bolo by pochopiteľné, keby Boha obviňoval, pýtal sa, prečo to dopustil. On, človek hlbokej viery, však spravil čosi iné. **Otvoril dom pre tých, ktorých sa vtedy ľudia stránili – pre deti postihnuté epilepsiou**. Tak vznikli v Nemecku diakonické ústavy Bethel – jedno z tamojších najväčších diel kresťanskej lásky. **Ustanovenia Hospodinove boli piesňami v príbytku životného putovania Friedricha von Bodelschwingha.** Od neho pochádza aj ďalší vzácny výrok: „**Každý deň o jeden žalospev menej a o jeden chválospev viac.“**

Nech je aj nám Božie slovo – Jeho ustanovenia – tou najkrajšou piesňou, ktorá je posilou pre našu vieru a ktorú sa nehanbíme „spievať“ slovom i životom ani pred ďalšími ľuďmi. Amen. **Pramene:**  Štěpán Hájek (kázeň, in: Protestant 1/1993; vyd. EMAN, Heršpice);

 príbeh o Fr. von Bodelschwinghovi – podľa Jana Blahoslava Šourka:  **Martin Šefranko, evanjelický a. v. farár**